Baš sam biser

Sjediš u tišini, promatraš kako svemir slika, kao akrilom, prostor ispred tebe. I promatraš vještinu toga slikara, diviš se kako se potpuno opustio i kako s ritmom u ruci i notama u glavi slika cijeli obzor. Uviđaš koliko je lepršavo naslikao more u ritmu kasnonoćnog bluesa. Promeškoljiš se, ustaneš i staneš plesati potpuno sinkronizirano s tom harmonijom. Sada potpuno slijepa od opijajuće skladbe toga slikara ne primjećuješ kako slikam tebe. Slikam tvoj osmijeh, tvoje oči, tvoje biće u mjesecu. Iako čuješ taj poznati glas i smijeh iz slike, ne shvaćaš zašto je on taj koji ispunjava svijet.

U plavetnilo toga mora uranja rascvala ruža mjesečevih zraka i potpuno elegantno i suptilno razbacuje svoje bljeskove po čitavoj plavoj dvorani. Zaista je nevjerojatno koliko se lako lomi mliječno blijed snop hladne svjetlosti u tisućama kristala na milijune savršeno razbacanih usnulih, sjajnih niti. Moja krupna suza samo je još jedan od sićušnih kristala koji usavršavaju mjesečevu svjetlosnu harmoniju. Naodmet i kao suprotnost svoj tišini i hladnoći, tvoja topla ruka u obliku svjetlosti gladi moje obraze mameći me tako k tebi i brišući tako suze, hladne i krupne, jagodicom palca. Taj dodir udahnuo je u moje uvenulo biće iskru života. Sreću sam nehotice izrazila kroz trnce na leđima te taj val kao da je udahnuo život u dva zmaja istetovirana na mojim leđima, crnog i crvenog, svakoga s jedne strane leđa, odijeljeni kralježnicom nikada se ne dodiruju, kao da im je svaki dodir zabranjen i pogrešan. I mi smo poput ta dva zmaja, no mi imamo svoju pogrešnu stvarnost. Stvarnost smiješkom sakrivenu od prolaznika, svaka iskra u oku nam je utišana, a svako lažno djelo predstavljeno je kao najiskrenija, neupitna istina.

Pogledavala sam te slikajući, bilo mi je drago da uživaš u glazbi. Nisam sigurna jesi li tada znala to, no tebi za ljubav učinila bih sve... Tebi za ljubav promijenila bih sebe, naudila bih svima koji su mi govorili da te napustim, prošla bih gorućim putem kroz svih devet krugova samoga pakla samo da ostanem uz tebe. Sve to, ali još i više, samo da ne odeš i ne ostaviš me samu u ovome ludilu.

Na slici sam sebe naslikala kao jednu sitnu iskru negdje duboko u plavetnilu kako reflektiram tvoju svjetlost. Ondje na dnu, među sitnim kamenjem lebdi moje biće, posuto madežima kao zrncima pijeska. Ta sitna silueta u prostranstvu opasana je tamnom kosom prožetom ritmovima karipske muzike i ondje, kao jedno s oceanom, pjevam blaženu pjesmu koja putem valova dopire do tebe.

No moje biće ondje nije samo. Prstima dodirujem sitna prozirna bića blijedo alabasterne boje u kojima su pohranjena moja iskustva i znanja, samo osjećaji i sjećanja prebivaju u meni i ondje čine moju svijest. Svijest, naravno, sačinjena je i od mnoštva strahova i tajni koje, često u samoći, drhtavim potezom dotičem znajući da ako svijet vidi taj nemili dodir, njegova će sablast progutati tvoje mliječne zrake koje me svake noći pronalaze u šumu tame. Svijet tom tamom plete čvrstu omču od riječi da nisam dovoljna, da neću uspjeti, da je naša ljubav zabranjena... Bi li more podiglo svoje valove i silom me progutalo da zna moje slabosti? No, zar ne bih li trebala stajati ponosno i prkosno pred svijetom čak i s izloženom ranjivošću, potpuno transparentno, kako bih pokazala svoju snagu?

U tim svjetlucavim stvorenjima i u mome blijedom obliku čiji je svaki ugao posebno i savršeno oblikovan energijom mora, nalazim se ja. Ja kao misao, stav i kao nesuđena ljubavnica mjesečine. Ja kao biće sastavljeno od mase snova i u stalnom pokretu nadahnutom životnom energijom – ljubavi.

Ako je ljubav toliko moćna da ljudima daje smisao i odgovor je na sva pitanja o ideji života, reci mi onda, mjesečino, zašto je naša ljubav onda pogrešna, zabranjena, otuđena od nas?

Na tom si stihu zastala. Počele smo plakati, izolirane od svijeta, ti, ja, slika i more.

Nastavljam s pjesmom.

Slikam kišu. Slikam oluju. Slikam bijele ruže. Znam da voliš bijele ruže. Za tim sam ružama pretrčala sve ulice i trgove da ih nađem i da ti ih poklonim. Micala bih rukama trnje samo da tebe ne povrijedi. Sada, pomalo beznadno, u ruci mrvim taj blijedi, bijedni cvijet. Bilo mi je izuzetno hladno, modro azurne usne drhtale su okupane na ledenoj, gladnoj kiši dok je moj pust, mrtav pogled i dalje tražio tebe. Tražit ću te i dok ću vrištati kroz rešetke na prozoru bijele sobice, tražit ću te u snovima, tvoje oči vidjet ću u očima prolaznika, a znam da bih te za naše dobro trebala izbrisati. Ali znam da to neću poslušati i znam da ću zauvijek gledati te puste, hladne, nemilosrdne oči bez odsjaja, potpuno tamne i mutne, bez budućnosti, bez nade.

Znam da ću te voljeti i znam da se svijet može promijeniti.

Mora li ta oluja nužno predstavljati našu bol, zašto ne bih vratila mjesec u olujnu noć tako da predstavlja našu snagu?

Zastala si s plesom. Pogledala si u mene, ludu slikaricu, zapitala si se je li moja najveća tajna i strah da svijet sazna za tu ludu ljubav? Zar si ti ta za kojom ludim u tuzi, samoći, bijedi, izdaji...? Zar tebe sakrivam?

Zagrlila si me ondje na strmoj obali, obećala si mi da ćemo biti dobro i da ćeš me čuvati. To mi je bilo dovoljno. Cijelo svoje sretno biće, jedinstveno poput samoga svemira, sa svojim beskonačnim snovima, manama, tajnama i strahovima, sa svim svojim osjećajima i mislima sakupila sam u biser i ostala sam ondje zagrljena tvojim dlanovima.

DOROTEA MIRIĆ